Vrou se liggaam langs skool ontdekFoto bloot ter illustrasie. (Foto: Calvin Ma/Unsplash) Die liggaam van ŉ jong vrou is vroeg Donderdagoggend langs ŉ skool in Mpumalanga ontdek toe ŉ groep skoolkinders op haar afgekom het. ŉ 25-jarige man, wat glo die pa van die slagoffer se kind is, is sedertdien in verband met die moord in hegtenis geneem. Brig. Selvy Mohlala, polisiewoordvoerder, sê leerders van ŉ skool in Calcutta in Bosbokrand het die polisie ontbied nadat hulle iets in die bosse naby hul skool gewaar het. “Beamptes is na die Chayaza-hoërskool toe waar hulle die liggaam van ŉ 20-jarige vrou aangetref het. Haar klere was met bloed bevlek. Mediese personeel het haar op die toneel dood verklaar.” ŉ Saak van moord is aanhangig gemaak nadat die polisie vuilspel vermoed het. Die polisieondersoek het beamptes tot by die deur van die slagoffer se tweejarige kind se pa gelei. Die man is in hegtenis geneem nadat bloedbevlekte klere in sy besit gevind is. Daar is ook beslag gelê op ŉ item wat glo die moordwapen kan wees. Die verdagte sal na verwagting Maandag in die Mkhuhlu-landdroshof verskyn. Lt.genl. Semakaleng Manamela, provinsiale polisiekommissaris, het die inhegtenisneming verwelkom, maar haar kommer uitgespreek oor die tempo waarteen vroue deur hul lewensmaats vermoor of mishandel word. “Dit is baie hartseer wanneer ma’s so wreed vermoor word en dan hul kleingoed agtergelaat. Hierdie tendens moet dadelik tot ŉ einde kom,” sê sy. “Ek hoop dat geregtigheid in hierdie geval sal seëvier.” Hierdie voorval volg kort nadat ŉ verpleegster Woensdag glo deur haar lewensmaat, ŉ polisiebeampte, by die Tembisa-hospitaal in Johannesburg doodgeskiet is. Die kommissie vir geslagsgelykheid het gesê die voorval en talle ander insidente het weer eens die kollig op die uitdagings van geslagsgebaseerde geweld en geweld binne intieme verhoudings geplaas.